钦定古今图书集成/明伦汇编/氏族典/第388卷 > 李吉甫
## 钦定古今图书集成/明伦汇编/氏族典/第388卷 > 李吉甫

按《唐书李栖筠传》：“栖筠子吉甫，字弘宪，以荫补仓曹
参军。贞元初，为太常博士。陆贽疑其有党，出为明州
长史。贽贬忠州，宰相欲害之，起吉甫为忠州刺史，使
甘心焉。既至，置怨与结，懽人益重其量，坐是不徙者
六岁，改郴、饶二州。宪宗立，以考功郎中召知制诰，俄
入翰林为学士，迁中书舍人。元和二年，杜黄裳罢，擢”
吉甫中书侍郎、同中书门下平章事。吉甫连蹇外迁
十馀年，究知闾里疾苦，常病方镇彊恣，至是为帝从
容言：“使属郡刺史得自为政，则风化可成。”帝然之。出
郎吏十馀人为刺史。自王叔文时选任猥冒，吉甫始
簿其员，人得叙进，官无留才。封赞皇县侯，徙赵国公。
吉甫本善窦群、羊士谔，吕温荐群为御史中丞，群即
奏“士谔侍御史温知杂事。”吉甫恨不先白，持之久不
决。群等衔之，劾吉甫交通术士，讯之无状，群等皆眨而吉甫亦乞免为淮南节度使。六年，复以前官召吉
甫还秉政。以暴疾卒，谥忠懿。始，吉甫当国，经综政事，
众职咸治。及再辅政，天下想望风采，而稍修怨。帝知
其专，乃进李绛，遂与有隙，数辩争殿上，帝多直绛。然
畏慎奉法，不忮害顾大体，居安邑里，时号“安邑李丞
相。”子德修，宝历中为膳部员外郎，出为舒、湖、楚三州
刺史，卒。次子德裕。